b'\n_START_ARTICLE_\nTysklands riksv\xc3\xa5pen\n_START_PARAGRAPH_\nTysklands riksv\xc3\xa5pen er i gull skjold en svart flakt \xc3\xb8rn. Denne \xc3\xb8rnefiguren har tradisjonslinjer tilbake til romerske kjennetegn og til \xc3\xb8rn som symbol for guden Jupiter. Det tyske riksv\xc3\xa5penet er et av verdens eldste som fortsatt er i bruk. Dagens tyske riksv\xc3\xa5pen er en heraldisk etterf\xc3\xb8lger av et eldre riksv\xc3\xa5pen som har en svart dobbelt\xc3\xb8rn p\xc3\xa5 gull bunn, men som opprinnelig hadde bare ett hode. Dette \xc3\xb8rnev\xc3\xa5penet ble brukt av det tysk-romerske rike som ans\xc3\xa5 seg for det antikke romerrikets etterf\xc3\xb8lger og derfor overtok et av dets hovedsymboler. \xc3\x98rnen i det tyske riksv\xc3\xa5penet blir ofte kalt \xc2\xabriks\xc3\xb8rnen\xc2\xbb (p\xc3\xa5 tysk Reichsadler)._NEWLINE_Da Karl den store omgjorde Frankerriket\xc2\xa0til et \xc2\xabnytt romerrike\xc2\xbb i \xc3\xa5r 800, innf\xc3\xb8rte han det romerske \xc3\xb8rnesymbolet. Han fikk hengt opp en \xc3\xb8rnefigur i sitt palass i Aachen som fortsatt fantes p\xc3\xa5 Henrik IVs tid. Det tysk-romerske riket eksisterte til 1806. \xc3\x98rnen som fyrsters og staters v\xc3\xa5penskjold har gjennom historien v\xc3\xa6rt brukt og utformet p\xc3\xa5 mange m\xc3\xa5ter, b\xc3\xa5de i tyske stater og i andre land._NEWLINE_Det tyske riksv\xc3\xa5penet med sitt n\xc3\xa5v\xc3\xa6rende innhold ble innf\xc3\xb8rt med Weimarrepublikken i 1919 etter forslag fra president Friedrich Ebert. Dagens formvariant av republikkens enkle \xc3\xb8rnefigur kom 1928 og var i bruk til 1933 da Hitler og nazistene kortvarig gjeninnf\xc3\xb8rte keisertidens symboler og fra 1935 valgte den moderniserte parti\xc3\xb8rnen med hakekors som eneste nasjonalsymbol. Weimarrepublikkens v\xc3\xa5pen ble tatt i bruk igjen i 1949. Flere moderne utforminger av \xc3\xb8rnev\xc3\xa5penet er i bruk av forskjellige statsorganer, for eksempel Forbundsdagen. De forskjellige grafiske utformingene skiller seg fra hverandre, men er likevel heraldisk sett det samme v\xc3\xa5penet.'